**Ψήφισμα της 24/04/2017 Συνεδρίασης του Δημοτικού Συμβουλίου του**

**Δήμου Θεσσαλονίκης για τη Ροτόντα**

**Το ψήφισμα έχει ως ακολούθως:**

Το 2016 επήλθε ρύθμιση του Υπουργείου Πολιτισμού και Αθλητισμού για τους όρους λειτουργίας της Ροτόντας ως μνημείου. Επίσης το μνημείο παραχωρείται για θρησκευτική χρήση 12 φορές τον χρόνο και αντίστοιχες φορές λαμβάνουν χώρα εκδηλώσεις κοσμικού χαρακτήρα. Ο χαρακτηρισμός του χώρου ως μνημείου, δεν επιτρέπει τη μονιμότητα στις κατασκευές ή στον εξοπλισμό εκκλησιαστικού χαρακτήρα.

Τα παραπάνω οφείλουν να τηρούνται μέχρι κεραίας και να αποφεύγονται ενέργειες που πλήττουν και ανατρέπουν την επιτευχθείσα ισορροπία μεικτών χρήσεων. Η πρόσφατη μονομερής πράξη της μόνιμης τοποθέτησης θρησκευτικών/λατρευτικών συμβόλων στον χώρο του μνημείου εκ μέρους της Μητρόπολης Θεσσαλονίκης, παραβιάζει κατάφωρα τους όρους της λειτουργίας του χώρου αυτού όπως έχουν καθοριστεί από σχετικές Υπουργικές και δικαστικές Αποφάσεις.

Το Δημοτικό Συμβούλιο του Δήμου Θεσσαλονίκης καλεί το Υπουργείο Πολιτισμού και Αθλητισμού, και την Εφορεία Αρχαιοτήτων Θεσσαλονίκης, με ψυχραιμία και αποφασιστικότητα να αποκαταστήσουν το διαταραχθέν status quo και τη θεσμική νομιμότητα στη χρήση του μνημείου. Το ίδιο οφείλει να κάνει, από τη δική της πλευρά, η τοπική και η κεντρική εκκλησιαστική ηγεσία. Το Υπουργείο Πολιτισμού και Αθλητισμού καλείται να επιβάλει τη νομιμότητα ως ο φορέας διαχείρισης του μνημείου.

Η βία και ο φανατισμός που συνόδευσαν τα επεισόδια του 1995 στον χώρο της Ροτόντας δεν πρέπει να επαναληφθούν.